35. schôdza NR SR - 9.deň - B. popoludní
Dátum: 2025-06-10
Poslanec: Bajo Holečková, Martina (-)
Druh vystúpenia: Vystúpenie

86. Ďakujem veľmi pekne, pán predseda. Vážené kolegyne, kolegovia, dnes si vám dovoľujeme predložiť návrh zákona, ktorý by mal zlepšiť situáciu domácich opatrovateľov. Je to zákon, ktorý sa týka peňažných príspevkov na kompenzáciu ťažkého zdravotného postihnutia a konkrétne ide o predĺženie obdobia vyplácania peňažného príspevku na opatrovanie o ďalšie tri mesiace po úmrtí osoby, ktorá bola opatrovaná. Aby som to zarámcovala, tak naša legislatíva je nastavená tak, že domáci opatrovateľ, zväčša je to niekto príbuzný, ktorý sa stará o toho, kto takúto pomoc potrebuje, a keď príbuzný zomrie, tak jednoducho opatrovateľ nemá nárok na príspevok v nezamestnanosti. My sme sa snažili, poviem, túto skrivodlivosť riešiť už podobným návrhom. Keďže dobre vieme, že pokiaľ niekto príde o prácu, má nárok na príspevok v nezamestnanosti šesť mesiacov, takže takýto návrh sme tu už mali, ale ja rozumiem, že rozpočet je napnutý, a teda neprešiel, tak preto prichádzame, poviem to, že s alternatívou, a teda predlžovanie vyplácania tohto peňažného príspevku o ďalšie tri mesiace. Čiže spolu by išlo o, štyri mesiace by bol ešte vyplácaný príspevok na opatrovanie a vlastne by umožnil tým, ktorí, poviem to, sa ocitnú v situácii, kedy nemôžu sa znovu napríklad zamestnať, pretože, samozrejme, zamestnávateľ takýmto ľuďom nedrží pracovné miesto, tak sme im vytvorili priestor na to, aby si prácu mohli nájsť. Aktuálna právna úprava vypláca peňažný príspevok na opatrovanie len za jeden mesiac po úmrtí, a toto sa naozaj ukazuje aj ako nedostatočné. Na nás sa obracali mnohí domáci opatrovatelia, ktorí by teda ocenili, aby tu existovala nejaká, poviem to, že ochranná doba, kedy majú nárok na to, aby, poviem, že sa aj vyrovnali s touto situáciou, ktorá často je traumatická, a okrem toho musia často riešiť aj teda tú finančnú otázku. Chcem ešte povedať, že jednak je to kompromis voči tomu pôvodnému návrhu, ale chcem zdôrazniť, prečo chceme podporovať domácich opatrovateľov. V kontexte, poviem to, šetrenia verejných finančných zdrojov, pretože pokiaľ nebudeme mať domácich opatrovateľov a nebudú sa v domácom prostredí starať o odkázaných, tak jednoducho tých odkázaných budeme musieť niekam umiestniť. Zväčša sú to zariadenia sociálnych služieb. Dobre vieme, že ich máme málo, nedostatočný počet, navyše starostlivosť v zariadení pobytovom, alebo, ja neviem, s ambulantnou formou, je vždy výrazne drahšia ako starostlivosť, ktorú poskytujú alebo teda to, čo stojí to štát, keď to robí domáci opatrovateľ. Čiže máme za to, že tento náš návrh šetrí štátu peniaze, zároveň myslím si, že nebudeme polemizovať o tom, že pokiaľ niekto dostáva starostlivosť v domácom prostredí, tak je to pre neho určite, poviem to, taká podpora aj psychická, a preto vidíme, že opatrovanie v domácom prostredí je určite prínosnejšie. Chcem ešte povedať, že návrh sa nebude týkať poberateľov starobného dôchodku, poistencov v nezamestnanosti, ani poberateľov dávok v nezamestnanosti. Tam ostáva vyplácaný príspevok podľa doterajších pravidiel a pre ostatných opatrovateľov domácich teda navrhujeme predĺženie príspevku naozaj len s tým zámerom, aby im bolo kompenzované to, že nemajú nárok na dávku v nezamestnanosti. Ďakujem veľmi pekne. Pán predsedajúci, skončila som.